ธกส.เร่งโอนเงินอุ้มเกษตรกรปาล์ม
ธ.ก.ส. พร้อมโอนเงินช่วยเหลือเพิ่มเติมให้เกษตรกรผู้ปลูกปาล์มน้ำมันกว่าแสนราย วงเงินกว่า 1,300 ล้าน เข้าบัญชี วันที่ 26 มี.ค. 2562
28 มี.ค. 2562

ธ.ก.ส. พร้อมโอนเงินช่วยเหลือเพิ่มเติมให้เกษตรกรผู้ปลูกปาล์มน้ำมันกว่าแสนราย วงเงินกว่า 1,300 ล้าน เข้าบัญชี วันที่ 26 มี.ค. 2562
นายศรายุทธ ยิ้มยวน รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรีเมื่อวันที่ 4 ธ.ค. 2561 ที่เห็นชอบให้ ธ.ก.ส.ดำเนินการจ่ายเงินช่วยเหลือตามโครงการสร้างความเข้มแข็งให้เกษตรกรชาวสวนปาล์มน้ำมันที่ขึ้นทะเบียนกับกรมส่งเสริมการเกษตร ในอัตราไร่ละ 1,500 บาท ครัวเรือนละไม่เกิน 15 ไร่ ซึ่งมีเป้าหมายเกษตรกร 1.5 แสนราย พื้นที่ 2.25 ล้านไร่ โดย ธ.ก.ส.ดำเนินการโอนเงินช่วยเหลือตามโครงการไปแล้ว 149,949 ราย เป็นเงิน 2,025.02 ล้านบาท พื้นที่ 1.35 ล้านไร่ คิดเป็น 99.96%
อย่างไรก็ตาม ล่าสุดคณะรัฐมนตรีจึงมีมติเมื่อวันที่ 26 มี.ค. 2562 เห็นชอบในการเพิ่มเป้าหมายในโครงการดังกล่าว ภายใต้กรอบงบประมาณเดิมอีก 99,918 ครัวเรือน พื้นที่ 0.9 ล้านไร่ เป็นเงิน 1,348.87 ล้านบาท โดย ธ.ก.ส.ได้เร่งโอนเงินเข้าบัญชีของเกษตรกรโดยตรงเมื่อวันที่ 26 มี.ค. 2562 โดยเกษตรกรสามารถเบิกเงินได้ตั้งแต่ วันที่ 27 มี.ค.นี้